
ΣΥΛΛΟΓΟΣ ΕΡΓΑΖΟΜΕΝΩΝ

ΓΕΝΙΚΟΥ ΝΟΣΟΚΟΜΕΙΟΥ ΧΑΛΚΙΔΑΣ
12 ΜΑΪΟΥ – ΠΑΓΚΟΣΜΙΑ ΗΜΕΡΑ ΝΟΣΗΛΕΥΤΡΙΑΣ/ΤΗ
5 ΜΑΪΟΥ – ΠΑΓΚΟΣΜΙΑ ΗΜΕΡΑ ΜΑΙΑΣ/ΜΑΙΕΥΤΗ

Στις 12 Μαΐου τιμούμε όλους τους νοσηλευτές και τις νοσηλεύτριες για την πολύτιμη προσφορά τους στο σύστημα υγείας και την κοινωνία. Παράλληλα, αναγνωρίζουμε και τη συμβολή των μαιών και των μαιευτών, που γιόρτασαν στις 5 Μαΐου, αναδεικνύοντας τον καθοριστικό τους ρόλο στη φροντίδα της ζωής από την πρώτη της στιγμή.
Η σημερινή ημέρα είναι ημέρα τιμής, αλλά και διεκδίκησης για:
· όσους εργάστηκαν και είναι πλέον συνταξιούχοι,

· όσους έχασαν τη ζωή τους, ιδιαίτερα την περίοδο της πανδημίας,

· και όσους συνεχίζουν να εργάζονται καθημερινά, κάτω από δύσκολες συνθήκες, στα νοσοκομεία όλης της χώρας, της Εύβοιας και στο Νοσοκομείο Χαλκίδας.

 
Διεκδικούμε αξιοπρεπείς συνθήκες εργασίας και υψηλού επιπέδου υπηρεσίες υγείας για όλους.


Παρά την εξέλιξη της νοσηλευτικής επιστήμης και τις σαφείς οδηγίες για την επαρκή στελέχωση των δομών υγείας, η πραγματικότητα είναι διαφορετική. Οι ελλείψεις προσωπικού συνεχίζονται, με αποτέλεσμα την υπερεντατικοποίηση της εργασίας και την αποχώρηση νοσηλευτών από το επάγγελμα.
Στο Νοσοκομείο Χαλκίδας:
· Υπάρχουν πάνω από 200 κενές οργανικές θέσεις στη Νοσηλευτική Υπηρεσία.

· Σχεδόν το 50% του προσωπικού είναι επικουρικό.

· Οι προσλήψεις είναι ελάχιστες και δεν καλύπτουν τις ανάγκες. Δεν καλύπτουν ούτε τις συνταξιοδοτήσεις!

· Οι νοσηλευτές σηκώνουν καθημερινά μεγάλο σωματικό και ψυχικό βάρος.

       Παράλληλα, παραμένει άλυτο το δίκαιο αίτημα για ένταξη όλων στα Βαρέα και Ανθυγιεινά Επαγγέλματα.

       Παρά τις κατά καιρούς δημόσιες αναγνωρίσεις, στην πράξη οι νοσηλευτές αντιμετωπίζονται με απαξίωση.


Το επάγγελμα του νοσηλευτή μπορεί και πρέπει να αναβαθμιστεί ουσιαστικά, ώστε να ανταποκρίνεται στις σύγχρονες ανάγκες της κοινωνίας και του συστήματος υγείας. Για να επιτευχθεί αυτό, απαιτείται ισχυρή πολιτική βούληση, έμπρακτη στήριξη μέσω επαρκούς κρατικής χρηματοδότησης, διασφάλιση σταθερών και μόνιμων θέσεων εργασίας, καθώς και ουσιαστικές αυξήσεις στις αποδοχές των νοσηλευτών. Παράλληλα, είναι αναγκαία η συνεχής επιστημονική εξέλιξη και εξειδίκευση του προσωπικού, με βάση τα σύγχρονα επιστημονικά δεδομένα και τις εξελίξεις στον χώρο της υγείας. 


Με αυτές τις προϋποθέσεις, το νοσηλευτικό επάγγελμα μπορεί να αναγνωριστεί και να αναπτυχθεί όπως του αξίζει.


Ο Σύλλογος Εργαζομένων καλεί όλους σε κοινό αγώνα για όσα δικαιούμαστε.


Ευχόμαστε χρόνια πολλά σε όλους τους νοσηλευτές/ νοσηλεύτριες, μαιευτές / μαίες και καλή δύναμη στο έργο τους!
Σας καλούμε στην απεργία και στην απεργιακή συγκέντρωση:
στις 13 Μαΐου, στις 10:30 π.μ.,

στο κτίριο της Περιφέρειας Στερεάς Ελλάδας.

Το ΔΣ:
